Diari Oficial de la Generalitat Valenciana


Sumari del DOGV 8432, del 27-11-2018 (2018/11438)

RESOLUCIÓ de 22 de novembre de 2018, del president del Consell Valencià del Cooperativisme i conseller d'Economia Sostenible, Sectors Productius, Comerç i Treball, per la qual es disposa la publicació dels reglaments de mediació, conciliació i arbitratge del Consell Valencià del Cooperativisme.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8432

Data del DOGV
:   27-11-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/11982


Data del document
:   22-11-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * Consell Valencià del Cooperativisme
    * legislació

RESOLUCIÓ de 22 de novembre de 2018, del president del Consell Valencià del Cooperativisme i conseller d'Economia Sostenible, Sectors Productius, Comerç i Treball, per la qual es disposa la publicació dels reglaments de mediació, conciliació i arbitratge del Consell Valencià del Cooperativisme. [2018/11571]  
L'article 7 del Decret 206/2017, de 15 de desembre, del Consell, pel qual es regula el Consell Valencià del Cooperativisme faculta el Consell esmentat a intervindre en els conflictes que es plantegen en matèria cooperativa entre entitats cooperatives o entre aquestes i els seus socis o membres, a través de procediments de mediació, conciliació o arbitratge, d'acord amb el que estableix el decret i en les normes que el mateix Consell establisca sobre els procediments de la seua intervenció en els esmentats mitjans de resolució extrajudicial dels conflictes cooperatius i l'administració d'aquests.  
El Ple del Consell Valencià del Cooperativisme va aprovar i ratificar els reglaments que regulen els procediments de mediació, conciliació i arbitratge a la Comunitat Valenciana dins de l'àmbit d'actuació de les cooperatives.  
Atesa la transcendència i la necessitat que siguen coneguts pels operadors jurídics, d'acord amb el que disposen els mateixos reglaments, per a la seua eficàcia cal publicar-los en el Diari Oficial de la Generalitat Valenciana, mitjançant resolució del president del Consell Valencià del Cooperativisme, en aquest cas, el conseller d'Economia Sostenible, Sectors Productius, Comerç i Treball.  
Pel que antecedeix, resolc:  
Disposar la publicació en el Diari Oficial de la Generalitat Valenciana dels reglaments de conciliació, mediació i arbitratge del Consell Valencià del Cooperativisme que figuren com annexos d'aquesta resolució.  
  
València, 22 de novembre de 2018.- El president del Consell Valencià del Cooperativisme i conseller d'Economia Sostenible, Sectors Productius, Comerç i Treball: Rafael Climent González.  
  
  
ANNEX  
  
Reglament de mediació  
  
CAPÍTOL I  
Qüestions generals  
  
Article 1. Definicions  
1. A l'efecte d'aquest reglament, s'entendrà per:  
a) Mediació: aquell mitjà de solució alternativa de controvèrsies, qualsevol que siga la seua denominació, consistent en un procés estructurat que dues o més parts intenten voluntàriament arribar per si mateixes a un acord amb la intervenció d'una persona mediadora.  
  
b) Persona mediadora: tercera persona neutral que ajuda les parts en el procés de cerca de solucions satisfactòries per a ambdues perquè arriben a un acord.  
c) Pacte de submissió d'una controvèrsia a mediació: tot acord en el qual les parts acorden voluntàriament sotmetre un o diversos conflictes a mediació.  
d) Acord de mediació: l'acord al qual arriben, si escau, les parts en finalitzar el procés de mediació, sobre el tot o una part de l'objecte de controvèrsia.  
2. El terme mediadora, a l'efecte d'aquest reglament, inclou tant la mediació realitzada per una mediadora única com les comediadores que intervenen en un mateix procés de mediació.  
3. Els dies s'entendran com a dies naturals. Per tant, en el còmput dels terminis no s'exclouen els dies inhàbils; però, si l'últim dia de termini fora inhàbil a València, s'entendrà prorrogat al primer dia hàbil següent. El mes d'agost serà inhàbil amb caràcter general.  
  
Article 2. Àmbit d'aplicació del reglament  
1. Aquest reglament serà aplicable a les mediacions administrades pel Consell Valencià del Cooperativisme en els conflictes que es plantegen, directament o indirectament, en matèria de cooperatives, entre entitats cooperatives o entre aquestes i les seues persones sòcies o membres.  
2. Així mateix, aquest reglament s'aplicarà a les controvèrsies internacionals, quan les parts decidisquen voluntàriament sotmetre les seues controvèrsies a la mediació del Consell Valencià del Cooperativisme i almenys una de les parts tinga la condició de cooperativa valenciana, de conformitat amb la legislació de cooperatives de la Comunitat Valenciana.  
  
Article 3. Seu de la mediació  
1. La seu serà, en principi, l'establida pel Consell Valencià del Cooperativisme, si bé les parts podran fixar-ne lliurement una altra. Si falta acord entre aquestes, el Consell determinarà el lloc de la mediació, ateses les circumstàncies del cas i les propostes de les parts.  
  
2. No obstant això, el Consell posarà a la disposició de la mediadora llocs habilitats a aquest efecte per a la bona fi de la mediació.  
3. Per regla general, les sessions conjuntes o separades que acorde la mediadora amb les parts es duran a terme al lloc de la mediació, si bé la mediadora podrà celebrar aquestes sessions en qualsevol altre lloc que considere oportú i amb el consentiment de les parts.  
4. L'acord de mediació es considerarà dictat en la seu de la mediació.  
5. No obstant això, si les parts han acceptat la mediació electrònica, la mediació es realitzarà a través de les plataformes electròniques que decidisquen les parts amb la mediadora.  
  
Article 4. Estatut i qualitat de les persones mediadores  
1. Podran formar part de la llista de mediadores del Consell Valencià del Cooperativisme aquelles persones naturals amb prestigi professional en matèria de cooperatives.  
2. Així mateix, la mediadora haurà de posseir la formació en matèria de mediació exigida per la legislació.  
  
  
CAPÍTOL II  
Procediment de mediació  
  
Article 5. Petició d'inici  
1. Quan una de les parts, si hi ha pacte previ de mediació, vulga instar l'inici d'aquesta, presentarà una petició per escrit al Consell Valencià del Cooperativisme.  
2. Les persones, físiques o jurídiques, que vulguen recórrer a la mediació sense haver subscrit un pacte de mediació, cursaran una petició conjunta o individual per escrit al Consell Valencià del Cooperativisme.  
3. La petició de mediació contindrà les dades següents:  
a) Els noms, les adreces i els números de telèfon, correu electrònic, o qualsevol altre mitjà o referència a finalitats de comunicació de les parts en la controvèrsia i, si escau, de la persona representant de la part que presente la petició de mediació.  
b) L'escrit de l'acord d'acudir a mediació.  
c) Una breu descripció de la naturalesa de la controvèrsia.  
  
Article 6. Mediació derivada  
Al costat dels supòsits d'inici de la mediació continguts en l'article anterior, també s'iniciarà aquesta en el cas que l'òrgan jurisdiccional, dins d'un procés judicial ja iniciat relatiu a l'àmbit d'aplicació d'aquesta norma, amb l'estudi previ del cas, analitzada la conveniència de la resolució extrajudicial del conflicte específic, determine la derivació a la mediació del Consell Valencià del Cooperativisme.  
  
  
Article 7. Sol·licitud unilateral de mediació  
1. Rebuda una sol·licitud unilateral de mediació, el Consell la posarà en coneixement de l'altra part, i li atorgarà un termini de 15 dies perquè comparega davant el Consell per a rebre la deguda informació i manifeste si accepta o no participar en el procés de mediació.  
2. Aquesta sol·licitud d'inici de la mediació suspendrà la prescripció o la caducitat de les accions, segons la Llei 5/2012, de 6 de juliol, de mediació.  
3. Si la part requerida accepta la invitació a participar en el procediment de mediació, el Consell ho notificarà a la part sol·licitant en el termini de 5 dies.  
4. La falta de contestació en el termini referit de 15 dies o la contestació negativa per qualsevol de les altres parts, determinarà el rebuig de la sol·licitud de mediació, la qual cosa serà notificada pel Consell a la part sol·licitant en un termini no superior a 5 dies.  
  
Article 8. Nomenament de la mediadora  
1. Llevat que les parts hagen arribat a un acord sobre la persona que actuarà com a mediadora entre les que formen part de la llista en el Consell Valencià del Cooperativisme. Serà el Consell el que designarà la mediadora, atesa l'especialitat de la matèria objecte de conflicte.  
  
2. El Consell decidirà, de conformitat amb les circumstàncies del conflicte presentat, si la mediació serà duta a terme per una o per diverses persones mediadores.  
3. La mediadora serà nomenada pel Consell, en el termini de 5 dies des de la recepció de l'acceptació a participar en la mediació. El Consell nomenarà, així mateix, i dins del mateix termini, una persona mediadora substituta en el cas de concórrer qualsevol conflicte d'interés entre la mediadora designada en primer lloc i alguna de les parts, o bé en el moment d'inici del procediment o bé durant la seua tramitació.  
  
4. La mediadora serà neutral, imparcial i independent i haurà d'abstindre's d'intervindre quan es done un conflicte d'interessos amb qualsevol de les parts i haurà de revelar qualsevol circumstància que puga afectar la seua imparcialitat i, en tot cas, en les circumstàncies següents:  
  
a) Quan hi haja hagut o hi haja qualsevol tipus de relació personal, contractual, empresarial o professional, amb alguna de les parts que poguera afectar el procés de mediació.  
b) Quan del procés de mediació puga sorgir qualsevol tipus d'interés econòmic o d'un altre tipus per al mediador, de forma directa i/o indirecta.  
c) Quan la mediadora haja actuat anteriorment a favor d'una o diverses de les parts en qualsevol circumstància, amb excepció de la mediació.  
En aquests casos la mediadora només podrà acceptar o continuar la mediació quan assegure poder mediar amb total imparcialitat i sempre que les parts ho consenten i ho facen constar expressament.  
5. La mediadora haurà de desenvolupar les funcions següents:  
a) Facilitarà la comunicació entre les parts i vetlarà perquè disposen de la informació i l'assessorament suficients.  
b) Desenvoluparà una conducta activa tendent a aconseguir l'acostament entre les parts, en respecte als principis recollits en la Llei de mediació.  
c) Podrà renunciar a desenvolupar la mediació, amb obligació d'entregar una acta a les parts en la qual conste la seua renúncia.  
  
Article 9. Assistència a les sessions de mediació  
1. Les parts podran comparéixer per si mateixes o representades. La persona representant haurà d'acreditar, abans d'iniciar les sessions de mediació, les facultats de disposició necessàries per a resoldre el conflicte de què es tracte.  
2. Durant la mediació, les parts podran ser assistides per persones assessores o lletrades que consideren necessari. En aquest cas, hauran de comunicar a la mediadora les persones que assistiran en el seu suport abans d'iniciar-se les sessions de mediació.  
  
Article 10. Sessions informatives  
1. Una vegada designada la mediadora, aquesta citarà les parts per a la realització de la sessió informativa, excepte pacte en contra de les parts.  
2. En cas d'inassistència injustificada de qualsevol de les parts a la sessió informativa s'entendrà que desisteixen de la mediació sol·licitada.  
3. La informació de la identitat de les parts no assistents a la sessió no serà confidencial.  
4. En aquesta sessió la mediadora informarà les parts de les possibles causes que puguen afectar la seua imparcialitat, de la seua professió, formació i experiència; així com de les característiques de la mediació, l'organització del procediment i les conseqüències jurídiques de l'acord que es poguera aconseguir, així com del termini per a signar l'acta de la sessió constitutiva.  
  
Article 11. Acta constitutiva  
1. El procediment de mediació començarà mitjançant una sessió constitutiva en la qual les parts expressaran el seu desig de desenvolupar la mediació i deixaran constància dels aspectes següents:  
a) La identificació de les parts.  
b) La designació de la mediadora i la seua acceptació  
c) L'objecte del conflicte que se sotmet al procediment de mediació.  
d) El programa d'actuacions i la durada màxima prevista per al desenvolupament del procediment, sense perjudici de la seua possible modificació.  
e) La informació del cost de la mediació o les bases per a la seua determinació.  
f) La declaració d'acceptació voluntària per les parts de la mediació i que assumeixen les obligacions derivades d'aquesta.  
g) El lloc de realització i la llengua del procediment.  
h) Citació i utilització de mitjans tecnològics.  
2. De la sessió constitutiva s'alçarà una acta en la qual consten aquests aspectes, que serà signada tant per les parts com per la mediadora o mediadores.  
3. En un altre cas, aquesta acta declararà que la mediació s'ha intentat sense efecte.  
  
Article 12. Procediment de mediació  
1. La mediadora dirigirà el procediment de mediació atesos els principis de confidencialitat, imparcialitat, neutralitat, eficàcia, independència i bona fe, i s'haurà d'adaptar en l'exercici d'aquesta direcció als valors i principis propis del cooperativisme.  
2. La participació en un procediment de mediació sempre és voluntària. Qualsevol participant és lliure de retirar-se en qualsevol moment, sense necessitat de l'aprovació de la resta de participants.  
3. La mediadora podrà suspendre la mediació quan hi haja, per qualsevol de les parts, algun incompliment de les regles establides en l'acta constitutiva de la mediació o quan se li acredite que alguna d'aquestes obstaculitza el procediment o actua de manera contrària a les exigències de la bona fe.  
4. La mediadora convocarà a les parts per a cada sessió amb l'antelació necessària i podrà reunir-se i comunicar-se tant conjuntament com separadament amb aquestes. En tot cas la informació donada en aquestes reunions i comunicacions és confidencial i no podrà ser divulgada a l'altra part sense l'autorització expressa de la part que la facilite.  
5. En tot moment, qualsevol de les parts podrà sotmetre la mediadora, per a la seua consideració, la informació escrita o el material que considere confidencial. Aquesta no revelarà, sense l'autorització per escrit d'aquesta part, aquestes informacions o materials a l'altra part.  
6. Quan la mediadora estime que alguna de les qüestions controvertides no és susceptible de ser resolta mitjançant la mediació, comunicarà el seu criteri a les parts i els podrà proposar els mecanismes de resolució que considere més eficaços i menys onerosos, ateses les característiques de la controvèrsia i les relacions existents entre les parts. En particular, la mediadora podrà proposar la conciliació o l'arbitratge.  
  
Article 13. Confidencialitat  
1. La mediació tindrà caràcter absolutament confidencial, que haurà de ser respectat per totes les parts que participen en aquesta:  
a) La informació i documentació subministrada per les parts en el procés de mediació no podrà ser posteriorment revelada a tercers, excepte per aquella part que l'haja aportada a aquest.  
b) En el cas de realitzar sessions individuals amb les parts, la mediadora haurà d'aclarir prèviament els límits de la confidencialitat en relació amb les informacions que pogueren divulgar-se en aquestes sessions individuals.  
c) Les mediadores no prestaran perícia o testimoniatge de part en cap procés judicial ni d'arbitratge que les parts puguen dur a terme i en els quals es coneguen iguals pretensions a les sotmeses a mediació.  
2. Tota persona que participe en la mediació, inclosos, la mediadora, les parts i els seus representants i persones assessores, el personal expert independent així com qualsevol altra persona present en les reunions de les parts amb la mediadora, respectarà el caràcter confidencial de la mediació. No podrà utilitzar-se ni divulgar-se a cap part aliena al procés, cap informació relativa a la mediació, ni obtinguda durant aquesta llevat que les parts arriben a un acord en contra o mitjançant resolució judicial motivada dels òrgans de l'ordre jurisdiccional penal. Abans de participar en la mediació, cadascuna d'aquestes persones signarà un acord de confidencialitat.  
  
Article 14. Custòdia i conservació de l'expedient de mediació  
Excepte acord en contra de les parts, amb l'acabament del procediment es retornarà a cada part els documents, escrits o altres materials aportats. Amb els documents que no s'hagen de retornar a les parts, es formarà un expedient que haurà de conservar i custodiar el Consell Valencià del Cooperativisme, una vegada acabat el procediment, per un termini de quatre mesos.  
  
Article 15. Conclusió de la mediació  
1. Una vegada conclosa la mediació, la mediadora notificarà al Consell, per escrit i en el termini de 5 dies, que la mediació ha conclòs i indicarà la data de conclusió; així mateix indicarà si la mediació va tindre com a resultat la solució de la controvèrsia i, en aquest cas, si la solució va ser total o parcial.  
2. El Consell mantindrà en secret el resultat de la mediació i no divulgarà, sense l'autorització escrita de les parts, l'existència ni el resultat de la mediació.  
3. No obstant això, el Consell podrà incloure informació relativa a la mediació en les estadístiques globals que publique sobre les seues activitats, a condició que aquesta informació no permeta que es revele la identitat de les parts ni les circumstàncies particulars de la controvèrsia.  
  
4. El procediment de mediació conclourà en el moment en què es produïsca alguna de les circumstàncies següents:  
a) La signatura per les parts d'un acord que les vincula i obliga des del moment de la seua signatura o des de la data que lliurement hagen pactat.  
b) La redacció d'una acta no motivada en la qual la mediadora farà constar la finalització de la mediació sense acords.  
c) La notificació a la mediadora, en qualsevol moment de la mediació, per qualsevol de les parts, de la seua decisió de no continuar el procediment de mediació.  
d) La decisió de la mediadora, que podrà donar per finalitzada la mediació, comunicant-ho a les parts, quan concórrega algun dels supòsits següents:  
Falta de col·laboració per alguna de les parts.  
Incompliment de les regles de mediació prèviament establides.  
  
Inassistència no justificada d'alguna de les parts.  
Impossibilitat d'aconseguir la finalitat perseguida.  
Quan la mediadora detecte que el conflicte ha de ser abordat des d'una altra forma d'intervenció o tractament.  
Si la mediadora estimara que l'acord al qual s'arribarà és il·legal o d'impossible compliment.  
Si la mediadora considerara que ja no està en condicions d'assegurar la imparcialitat necessària per a prosseguir la seua labor.  
Quan la mediadora aprecie en alguna de les parts falta de capacitat per a decidir i/o assumir els compromisos.  
Qualsevol altra circumstància observada per la mediadora que vaja en contra dels principis de la mediació.  
5. Si en el transcurs d'una mediació, la mediadora creu que alguna de les parts, per qualsevol circumstància, no pot governar-se per si mateixa o no està disposada a participar lliurement en el procés, o observa posicions irreconciliables, podrà plantejar la qüestió a les participants i/o podrà suspendre temporalment o definitivament la mediació.  
  
Article 16. Acta final  
1. L'acta final determinarà la conclusió del procediment i, si escau, reflectirà els acords aconseguits de forma clara i comprensible, o la seua finalització per qualsevol altra causa.  
2. L'acta haurà d'anar signada per totes les parts i per la mediadora o mediadores i s'entregarà un exemplar original a cadascuna d'aquestes. En cas que alguna de les parts no volguera signar l'acta, la mediadora hi farà constar aquesta circumstància, i entregarà un exemplar a les parts que ho vulguen.  
  
Article 17. L'acord de mediació  
1. L'acord de mediació pot versar sobre una part o sobre la totalitat de les matèries sotmeses a la mediació.  
2. En l'acord de mediació haurà de constar la identitat i el domicili de les parts, el lloc i la data en què se subscriu, les obligacions que cada part assumeix i que s'ha seguit un procediment de mediació ajustat a les previsions d'aquest reglament i amb indicació de la mediadora o mediadores que han intervingut.  
3. L'acord de mediació haurà de signar-se per les parts o els seus representants.  
4. De l'acord de mediació s'entregarà un exemplar a cadascuna de les parts, i se'n reservarà un altre la mediadora per a la seua conservació.  
5. La mediadora informarà les parts del caràcter vinculant de l'acord aconseguit i que poden instar la seua elevació a escriptura pública a fi de configurar el seu acord com un títol executiu o l'homologació judicial en el cas d'una mediació derivada.  
6. Contra allò convingut en l'acord de mediació només podrà exercitar-se l'acció de nul·litat per les causes que invaliden els contractes.  
  
Article 18. Confidencialitat d'opinions, acords i reconeixements  
Excepte acord en contra de les parts, la mediadora i les parts no podran presentar com a prova, ni invocaran per cap altre concepte, en un procediment judicial o d'arbitratge:  
a) Les opinions expressades o els suggeriments fets per una de les parts respecte d'una possible solució de la controvèrsia.  
b) Tot reconeixement efectuat per una de les parts durant la mediació.  
  
Article 19. Responsabilitat de les persones mediadores  
L'acceptació de la mediació obliga les mediadores a complir fidelment l'encàrrec, i incorren, si no ho fan, en responsabilitat pels danys i perjudicis que causen. La persona perjudicada tindrà acció directa contra la mediadora.  
  
Article 20. Quantia de depòsit  
La quantia del depòsit per a admissió de la petició de mediació serà de 100 euros que serà reemborsable a petició de la part que l'haja sufragada una vegada finalitzada la mediació, excepte actitud manifesta contrària a la bona fe observada en la part sol·licitant.  
  
Article 21. Honoraris i despeses de la mediadora  
Els honoraris i les despeses seran satisfets pel Consell Valencià del Cooperativisme.  
  
  
DISPOSICIONS ADDICIONALS  
  
Primera  
Aquest reglament entrarà en vigor el següent dia hàbil de la publicació en el DOGV.  
  
Segona  
La derogació o qualsevol modificació d'aquest reglament, haurà de ser aprovada pel ple del Consell Valencià del Cooperativisme.  
  
  
  
REGLAMENT DE CONCILIACIÓ  
  
Tenint en compte que no hi ha una llei que regule a Espanya la conciliació com a institució d'ADR (resolució alternativa de controvèrsies), més enllà d'alguna regulació sectorial i reservada a concrets agents, com la que reserva la Llei de la jurisdicció voluntària al personal lletrat de l'Administració de Justícia, personal funcionari encarregat de funcions notarials o registrals.  
Prenent en consideració la necessitat que hi haja un reglament, com aquest, que regule la conciliació en l'àmbit de les cooperatives.  
I tenint en compte que la Comissió de Nacions Unides té una llei model de 2002 en matèria de conciliació, que compleix tres finalitats bàsiques:  
Primera: servir de model per a les legislacions nacionals d'aquells països que vulguen legislar sobre la matèria.  
Segona: servir de base per a aquelles persones o institucions que vulguen prestar o rebre serveis de conciliació i que, amb la finalitat de tindre seguretat jurídica per manca de normativa estatal, decidisquen voluntàriament sotmetre's i complir els preceptes de la llei model.  
  
Tercera: servir de base normativa perquè les institucions que volen o que han de prestar serveis de conciliació puguen elaborar els seus estatuts o reglaments de règim o funcionament intern.  
És per això que es considera oportú desenvolupar la conciliació seguint la llei model UNCITRAL en conciliació de 2002 i elaborar aquest reglament.  
  
  
Article 1. Àmbit d'aplicació  
1. Aquest reglament s'aplicarà a la conciliació que, en matèria de cooperatives, té encomanat el Consell Valencià del Cooperativisme. Concretament, serà competent per a conéixer sobre les conciliacions que, d'acord amb la legislació valenciana, siguen de la seua competència, o que les parts voluntàriament decidisquen sotmetre'l, sempre que recaiga sobre matèria de lliure disposició, i amb la finalitat de proposar un acord que puga solucionar una controvèrsia entre les parts.  
2. En qualsevol cas, queda prohibida la conciliació en matèria concursal, ja que està establit per llei concursal un procediment ad hoc d'acord extrajudicial de pagaments.  
3. La conciliació prevista en aquest reglament no es podrà desenvolupar quan la controvèrsia siga objecte d'un procés judicial, llevat que les parts acorden de mutu acord la suspensió per a intentar una conciliació o el tribunal invite les parts en litigi a intentar una conciliació del Consell Valencià del Cooperativisme.  
4. La conciliació prevista en aquest reglament tampoc podrà desenvolupar-se quan les parts estiguen incurses en un procediment arbitral o de mediació.  
  
Article 2. Definicions  
1. A l'efecte d'aquest reglament, el terme «persona conciliadora» podrà fer referència a una única persona conciliadora o, si escau i de forma excepcional, a dues persones conciliadores o a més de dues, quan les parts així ho sol·liciten.  
2. A l'efecte d'aquest reglament s'entendrà per «conciliació» tot procediment de resolució amistosa de controvèrsies, en el qual les parts sol·liciten una o diverses terceres persones (la persona conciliadora) que els preste assistència en el seu intent per arribar a un arranjament amistós d'una controvèrsia que es derive d'una relació jurídica o estiga vinculada a aquesta, per mitjà de la proposició d'un acord de conciliació per al cas que les parts no arriben, per si soles, a un acord; si bé la persona conciliadora no estarà facultada per a imposar a les parts una solució o acord de conciliació, i aquesta proposta d'acord tindrà el caràcter de no vinculant, llevat que siga acceptada per totes les parts.  
3. Així mateix, aquest reglament s'aplicarà a les controvèrsies internacionals, quan les parts decidisquen voluntàriament sotmetre les seues controvèrsies a la mediació del Consell Valencià del Cooperativisme i, almenys, una de les parts tinga la condició de cooperativa valenciana, d'acord amb la legislació de cooperatives de la Comunitat Valenciana.  
  
  
Article 3. Criteris d'interpretació  
1. En la interpretació d'aquest reglament s'haurà de tindre en compte la necessitat de promoure una aplicació uniforme en l'àmbit de la conciliació quan hi haja normativa estatal sobre conciliació en l'àmbit del dret privat.  
2. Les qüestions relatives al desenvolupament de la conciliació en matèria de cooperatives previstes en aquest reglament es dirimiran pels criteris que establisca el Consell Valencià del Cooperativisme, d'acord amb els principis generals de bona fe, igualtat, imparcialitat, seguretat jurídica i equitat.  
3. En qualsevol cas, s'atendran els valors i principis propis del cooperativisme.  
  
Article 4. Inici del procediment de conciliació  
1. El procediment de conciliació relatiu a una determinada controvèrsia començarà en el moment que les parts acorden iniciar-lo mitjançant sol·licitud dirigida al Consell Valencià del Cooperativisme, o en virtut d'una clàusula o pacte de submissió de la qüestió a conciliació previst en el concret acte o negoci jurídic.  
2. Si una part invita l'altra a entaular un procediment de conciliació d'acord amb el procediment de conciliació previst en aquest reglament i no rep d'aquesta última una acceptació de la invitació en un termini màxim de 15 dies naturals a partir de la data en què va enviar la invitació o en qualsevol altre termini fixat en aquesta, podrà considerar que l'altra part ha rebutjat la seua oferta de conciliació.  
  
Article 5. Nombre i designació de persones conciliadores  
1. Amb caràcter general es designarà una sola persona conciliadora, llevat que les parts acorden expressament que intervinguen dues persones conciliadores o més de dues.  
2. El Consell Valencià del Cooperativisme disposarà d'una relació de persones conciliadores especialistes a les quals designarà, de forma successiva, entre les integrants de la llista, llevat que, per raó de la matèria, siga convenient alterar l'ordre o llevat que les parts acorden designar una persona concreta de les que integren la llista.  
3. La persona designada haurà de revelar totes les circumstàncies que concórreguen en aquesta que, objectivament, puguen generar dubtes sobre la seua imparcialitat o independència. Des d'abans del moment del seu nomenament i durant tot el procediment conciliatori, revelarà sense demora aquestes circumstàncies a les parts i, si escau, al Consell Valencià del Cooperativisme per si ha de procedir a una nova designació.  
  
Article 6. Inici de la conciliació  
1. La persona conciliadora informarà les parts, en una sessió inicial, que és la conciliació, quins són els seus principis, quin seria el procediment concret pel qual es desenvoluparia la conciliació en atenció a la controvèrsia, l'idioma en el qual es desenvoluparà la conciliació, quines conseqüències té sotmetre una qüestió a conciliació segons aquest reglament, i, si estan d'acord, es formalitzarà una acta de submissió de la qüestió a conciliació.  
2. Encara que no és preceptiu ni necessari, les parts podran acudir al procés conciliatori amb assistència lletrada.  
3. L'acta de submissió de la qüestió a conciliació detallarà la identitat de les parts i de la persona conciliadora, quin serà el procediment general de conciliació acordat i el règim de convocatòries i sessions, inclosa la possibilitat d'utilitzar recursos tecnològics i informàtics. Especialment detallarà la matèria objecte de la controvèrsia, i es farà recaure un compromís de confidencialitat i un reconeixement per les dues parts d'interrupció dels possibles terminis de prescripció, que es mantindrà al llarg del procés conciliatori.  
4. Quan el procediment de conciliació concloga sense arribar-se a una avinença, el termini de prescripció es reprendrà a partir del moment en què concloguera, sense arranjament, el procediment de conciliació i s'expedisca el certificat corresponent.  
5. En el cas que la controvèrsia estiga sotmesa a un termini de caducitat es tindrà en consideració aquesta circumstància i el procés de conciliació tindrà una durada el més breu possible, en atenció a les circumstàncies del cas, per a garantir el possible accés a la justícia.  
  
Article 7. Del procediment de la conciliació  
1. La persona conciliadora podrà determinar amb les parts, en atenció als criteris de flexibilitat, operativitat, i garantia dels seus drets el règim de comunicacions i citacions, i la manera en què es desenvoluparan les sessions, i es podrà fer ús de les noves tecnologies de la comunicació i de sistemes convencionals de videoconferència.  
2. En qualsevol cas, podrà substanciar el procediment conciliatori de la manera que considere adequat, tenint en compte les circumstàncies del cas, els desitjos que expressen les parts i la necessitat d'arribar a una ràpida avinença de la controvèrsia.  
3. En qualsevol cas, procurarà donar a les parts un tractament equitatiu, just i neutral tenint en compte les circumstàncies del cas.  
4. La persona conciliadora podrà procedir, en qualsevol etapa del procediment conciliatori, a presentar a les parts una proposta d'acord per a una avinença o solució de tot o d'una part de la seua controvèrsia.  
  
Article 8. Sessions conjuntes i caucus (individuals)  
1. La persona conciliadora podrà reunir-se o comunicar-se amb les parts conjuntament o amb cada una d'aquestes per separat (caucus) en la forma que considere oportuna amb la finalitat d'aconseguir un grau de coneixement més detallat de la controvèrsia.  
2. A part de la sessió informativa prèvia, el procés de conciliació tindrà tantes sessions com siga necessari, si bé es buscarà una optimització i racionalització temporal d'aquestes amb vista a garantir un acord en un temps adequat, si bé les parts podran fixar un límit màxim de temps, sempre que siga raonable, per a aconseguir un acord per si mateixes o rebre una proposta d'acord final per part de la persona conciliadora.  
  
  
Article 9. Revelació d'informació facilitada d'una part a la contrapart  
La persona conciliadora, si rep d'una de les parts informació relativa a la controvèrsia, podrà revelar el contingut d'aquesta informació a l'altra part, llevat que expressament es manifeste per la part el desig que aquesta informació siga reservada. En conseqüència, no podrà revelar a cap de les altres parts la informació que reba d'aquesta part si aquesta posa la condició expressa que siga informació reservada.  
  
Article 10. Confidencialitat de la conciliació i protecció de dades  
  
1. Llevat que les parts convinguen una altra cosa, tota la informació relativa al procediment conciliatori s'haurà de considerar estrictament confidencial i, per tant, ni la persona conciliadora ni les persones que participen en l'administració del procediment de conciliació estaran obligades a declarar, en un procés judicial civil o mercantil o en un arbitratge, sobre la informació derivada d'un procediment de conciliació o relacionada amb aquest procés, excepte:  
a) Quan siga necessari per raons imperioses d'ordre públic, en particular quan així ho requerisca la protecció de l'interés superior de menors o la prevenció de danys a la integritat física o psicològica d'una persona, o  
b) Quan el coneixement del contingut de l'acord resultant de la conciliació siga necessari per a aplicar o executar aquest acord.  
2. La resta de documentació que s'utilitze en el procés de conciliació també serà confidencial.  
3. Les declaracions i reconeixements de fets o circumstàncies realitzats durant el procés de conciliació no podran ser utilitzats en altres processos judicials o de resolució amistosa de controvèrsies, i s'haurà de provar per altres mitjans, tal com es detalla en l'article següent.  
  
4. Les parts conservaran i podran exercir tots els seus drets de protecció de dades de caràcter personal que es deriven del procés de conciliació del present reglament.  
  
Article 11. Conseqüències del caràcter confidencial de la conciliació en altres processos judicials i de resolució alternativa de controvèrsies  
1. Les parts en el procediment conciliatori, la persona conciliadora i les terceres persones, incloses les que participen en la tramitació del procediment de conciliació, no faran valdre ni presentaran proves, ni retran testimoniatge en un procediment arbitral, de mediació o judicial o d'índole similar en relació amb:  
a) La invitació d'una de les parts a entaular un procediment de conciliació o el fet que una de les parts estiga disposada a participar en un procediment conciliatori.  
b) Les opinions expressades o els suggeriments formulats per una de les parts en la conciliació respecte d'un possible arranjament de la controvèrsia.  
c) Les declaracions efectuades o els fets reconeguts per alguna de les parts en el curs del procediment conciliatori.  
d) Les propostes presentades per la persona conciliadora.  
e) El fet que una de les parts s'haja declarat disposada a acceptar un arranjament proposat per la persona conciliadora.  
f) Qualsevol document preparat únicament per a les finalitats del procediment conciliatori.  
2. El paràgraf 1 d'aquest article serà aplicable qualsevol que siga la forma que revisten la informació o les proves esmentades en aquest paràgraf.  
3. Cap tribunal arbitral, tribunal de justícia ni qualsevol altra autoritat pública competent podrà revelar la informació a què es fa referència en el paràgraf 1 del present article i, si aquesta informació es presentara com a prova en contravenció del paràgraf 1 d'aquest article, aquesta prova no es considerarà admissible. No obstant això, aquesta informació podrà revelar-se o admetre's com a prova en la mesura en què ho prescriga la llei o siga necessari a l'efecte del compliment de l'acord de transacció.  
4. Les disposicions dels paràgrafs 1, 2 i 3 d'aquest article seran aplicables independentment que el procediment arbitral, de mediació judicial o d'índole similar es referisca a la controvèrsia que siga o haja sigut objecte del procediment conciliatori.  
5. Sense perjudici de les limitacions enunciades en el paràgraf 1 d'aquest article, cap prova que siga admissible en un procediment arbitral, judicial o d'índole similar deixarà de ser-ho pel fet d'haver sigut utilitzada en un procediment de conciliació.  
  
Article 12. Pràctiques de proves  
1. Les parts podran proposar la pràctica de proves testificals, documentals i pericials que tinguen per convenient, que hauran de ser acceptades per la conciliadora i el cost de la qual serà sufragat, excepte pacte en contrari, per la part proponent.  
2. La persona conciliadora podrà proposar la pràctica de proves o la participació de persones expertes, perquè emeten un dictamen o emeten una opinió no vinculant, i aquestes proves hauran de ser acceptades per les parts i sufragades per aquestes en la manera que convinguen.  
  
Article 13. Terminació del procediment de conciliació  
El procediment de conciliació es donarà per acabat:  
a) En concertar les parts una avinença conciliatòria durant el procés de conciliació o acceptar la proposta d'acord final realitzada per la persona conciliadora, amb efectes des del moment en què s'arribe a l'acord.  
b) En efectuar la persona conciliadora, amb la consulta prèvia amb les parts, una declaració en la qual es faça constar que ja no hi ha raons per a continuar intentant arribar a la conciliació, en la data d'aquesta declaració.  
c) En fer les parts a la persona conciliadora una declaració que donen per acabat el procediment de conciliació, en la data d'aquesta declaració o,  
d) En fer una part a qualsevol de les altres parts i a la persona conciliadora, si s'haguera designat una declaració en què es donarà per acabat el procediment de conciliació, en la data d'aquesta declaració.  
  
Article 14. Proposta final d'acord i acta de conciliació  
1. Una vegada la persona conciliadora haja pres coneixement ple de la controvèrsia, especialment dels interessos contraposats de les parts i s'hagen practicat les proves pertinents, emetrà una proposta de solució, per escrit, en la qual tractarà d'integrar els interessos de les parts juntament amb el seu criteri com a expert, i que farà arribar a totes les parts i que, en principi i llevat que les parts de comú acord manifesten el contrari (en l'acta de submissió de la qüestió a conciliació o en una compareixença o escrit conjunt posterior), tindrà caràcter de no vinculant.  
  
2. Si alguna de les parts estiguera disconforme amb part de la proposta de la persona conciliadora, podrà fer-ho saber comunicant-ho a aquesta i a les altres parts, que també podran fer les al·legacions que consideren pertinents.  
3. La falta d'acceptació de la proposta d'una part no impedirà iniciar un altre procés de mediació o d'arbitratge respecte de la mateixa controvèrsia.  
4. En qualsevol cas, i si les parts arriben, per si mateixes i amb acord de totes aquestes, a un acord sobre el tot o una part de la controvèrsia, s'elaborarà una acta final en què s'indique que després del procés conciliatori les parts han arribat, per si mateixes i amb l'ajuda de la persona conciliadora, a un acord que tindrà caràcter vinculant entre les parts.  
Article 15. Executorietat de l'acord de conciliació  
Fins que no es reconega per llei el caràcter executiu de l'acord conciliatori, el Consell Valencià del Cooperativisme, buit amb la finalitat que l'acord tinga per si només naturalesa executiva, s'establirà un procediment arbitral sumari perquè les parts puguen obtindre un laude arbitral en què s'incloga tot o una part de l'acord conciliatori i així garantir-ne l'eficàcia executiva.  
  
Article 16. La persona conciliadora com a mediadora o com a tribunal arbitral  
Excepte acord exprés de les parts, la persona conciliadora, de conformitat amb el que preveu aquest reglament, no podrà actuar com a mediadora o com a tribunal arbitral en una controvèrsia que haja sigut o siga objecte del procediment conciliatori ni en una altra controvèrsia que sorgisca arran del mateix contracte o relació jurídica o de qualsevol contracte o relació jurídica connexa.  
  
Article 17. Recurs a procediments arbitrals o judicials  
1. Quan les parts hagen acordat recórrer a la conciliació i s'hagen compromés expressament a no entaular, en un determinat termini o mentre no es produïsca cert fet, cap procediment arbitral o judicial en relació amb una controvèrsia existent o futura, el tribunal arbitral o de justícia complirà estrictament aquest compromís mentre no haja conclòs el procés de conciliació.  
2. En qualsevol cas, estarà justificat l'accés a la justícia quan siga necessari per a l'adopció de mesures cautelars i la salvaguarda dels drets que, segons el parer de les parts, els corresponguen. L'inici d'aquest procediment preventiu o cautelar no constituirà, en si mateix, una renúncia a l'acord del procediment de la conciliació ni implicarà la terminació d'aquest.  
  
Article 18. Quantia del depòsit del procediment  
La quantia del depòsit per a admissió de la petició de conciliació serà de 100 euros que serà reemborsable a petició de la part que l'haja sufragada una vegada finalitzada la conciliació, excepte actitud manifesta contrària a la bona fe observada en la part sol·licitant.  
  
Article 19. Honoraris i despeses de la persona conciliadora  
Els honoraris i les despeses de la persona conciliadora seran satisfets pel Consell Valencià del Cooperativisme.  
  
  
DISPOSICIONS FINALS  
  
Primera  
La derogació o qualsevol modificació d'aquest reglament haurà de ser aprovada pel Ple del Consell Valencià del Cooperativisme.  
  
  
Segona  
Aquest reglament entrarà en vigor l'endemà de la publicació en el DOGV.  
  
  
DISPOSICIÓ TRANSITÒRIA  
  
Primera  
Els procediments iniciats abans de l'entrada en vigor d'aquest reglament continuaran regint-se fins a la total finalització del reglament anterior.  
  
  
REGLAMENT D'ARBITRATGE  
  
CAPÍTOL I  
Qüestions generals  
  
Article 1. Àmbit d'aplicació  
1. Aquest reglament serà aplicable als arbitratges administrats pel Consell Valencià del Cooperativisme en els conflictes que es plantegen en matèria cooperativa, entre entitats cooperatives o entre aquestes i les persones sòcies.  
2. Els arbitratges encomanats al Consell Valencià del Cooperativisme s'administraran d'acord amb el reglament vigent a la data d'inici d'aquest.  
3. En allò no previst en aquest reglament, el Consell Valencià del Cooperativisme administrarà els arbitratges que li siguen sotmesos, siguen de caràcter nacional o internacional, tant en dret com en equitat, amb aplicació i subjecció al que disposa la Llei 60/2003, de 23 de desembre, d'arbitratge.  
  
Article 2. Regles d'interpretació  
1. En aquest reglament:  
a) La referència al tribunal arbitral s'entendrà feta a l'òrgan arbitral, format per una o tres persones.  
b) Les referències en singular comprenen el plural quan hi haja pluralitat de parts.  
c) La referència a l'arbitratge s'entendrà sinònima de procediment arbitral.  
d) La referència a comunicació comprén tota notificació, interpel·lació, escrit, carta, nota o informació dirigida a qualsevol de les parts o a qualsevol membre del tribunal arbitral.  
e) La referència a dades de contacte comprendrà qualsevol dels següents: domicili, residència habitual, establiment, adreça postal, telèfon, fax i adreça de correu electrònic.  
f) La referència a provisió de fons comprendrà qualsevol petició de fons que se sol·licite a les parts per a costejar l'arbitratge.  
g) Tota referència en aquest reglament al terme expedient s'entendrà efectuada al conjunt d'actuacions o actuacions arbitrals, així com als escrits, documents, dictàmens, resolucions, notificacions i comunicacions de qualsevol índole que figuren incorporades i unides a aquest.  
h) El que disposa aquesta norma en relació amb la demanda, s'aplicarà també a la reconvenció, i quan es referisca a la contestació, s'aplicarà així mateix a la contestació a aquesta reconvenció, amb excepció d'aquelles situacions en les quals siga incompatible amb la seua naturalesa.  
2. S'entendrà que les parts encomanen l'administració de l'arbitratge al Consell Valencià del Cooperativisme quan el conveni arbitral sotmeta la resolució de les seues diferències a aquest en virtut de clàusules inserides en els seus estatuts o fora d'aquests.  
3. La referència a la Llei d'arbitratge s'entendrà feta a la legislació sobre arbitratge que resulte d'aplicació en el lloc de l'arbitratge i que estiga vigent al temps de presentar-se la sol·licitud d'arbitratge.  
4. Amb anterioritat a la constitució del tribunal arbitral, el Consell resoldrà de forma definitiva, d'ofici o a petició de qualsevol de les parts o del tribunal, qualsevol dubte que poguera sorgir amb referència a la interpretació d'aquest reglament.  
  
Article 3. Comunicacions  
1. Tota comunicació presentada d'una banda, així com els documents que l'acompanyen, haurà d'anar acompanyada de tantes còpies en paper com parts hi haja, més una còpia addicional per al tribunal arbitral i per al Consell, més una còpia en suport digital. El Consell, a petició de les parts i ateses les circumstàncies del cas, podrà eximir de la presentació de la còpia en format digital.  
2. En el primer escrit, cada part haurà de designar una adreça postal i, si n'hi ha, una adreça de correu electrònic a l'efecte de comunicacions. I s'accepten en aquest últim supòsit, les notificacions electròniques. Així mateix, correspon a la persona o entitat sol·licitant de l'arbitratge informar el Consell sobre les dades que li consten de la part demandada, fins que aquesta es persone o designe una adreça a l'efecte de comunicacions.  
3. Mentre una part no haja designat una adreça a l'efecte de notificacions, ni aquesta adreça haguera sigut estipulada en el contracte o conveni arbitral, les comunicacions a aquesta part es dirigiran al seu domicili, establiment o residència habitual.  
4. En el cas que no fora possible esbrinar, després d'una indagació raonable, cap dels llocs a què es refereix l'apartat anterior, les comunicacions a aquesta part es dirigiran a l'últim domicili, residència habitual, establiment o adreça coneguda de la persona o entitat destinatària, a través de correu certificat.  
5. Les comunicacions es podran realitzar a través de lliurament contra recepció, correu certificat o servei de missatgeria, o bé mitjançant fax o comunicació electrònica que deixen constància de la seua emissió i recepció. Es procurarà afavorir la comunicació electrònica.  
6. Es considerarà rebuda una comunicació el dia en què haja sigut:  
  
a) entregada personalment a la persona o entitat destinatària;  
b) entregada en el seu domicili, residència habitual, establiment o adreça coneguda;  
c) intentada l'entrega d'acord amb el que preveu l'apartat 4 d'aquest article.  
7. Les parts poden acordar que les comunicacions s'efectuen a través de mitjans electrònics. En aquest cas, s'entendrà notificada la comunicació quan s'accedisca a aquesta i, en tot cas, als tres dies hàbils de la seua posada a disposició.  
Així mateix, i una vegada habilitada la seu electrònica del Consell, les parts podran acordar la utilització de la plataforma habilitada a aquest efecte pel Consell i la tramitació via electrònica. En aquest cas, no serà necessari aportar còpies en paper i es considerarà rebuda una comunicació tan prompte com aquesta resulte accessible a la seua destinatària en aquesta plataforma.  
  
Article 4. Terminis  
1. Sempre que no s'establisca una altra cosa, en els terminis assenyalats per dies, a comptar des d'un dia determinat, quedarà aquest exclòs del còmput, el qual haurà de començar l'endemà.  
2. Tota comunicació es considerarà rebuda el dia en què haja sigut entregada o intentada l'entrega de conformitat amb el que disposa l'article anterior.  
3. En el còmput dels terminis s'entendrà que els dies són naturals i s'exclourà el mes d'agost en ser inhàbil. Si el termini finalitza en un dia inhàbil, s'estendrà al dia hàbil següent.  
4. Els terminis establits en aquest reglament són, ateses les circumstàncies del cas, susceptibles de modificació (inclosa la pròrroga, reducció o suspensió) per l'àrbitre, excepte acord exprés en contra de les parts.  
5. El Consell i l'àrbitre vetlaran en tot moment perquè els terminis es complisquen de forma efectiva i procuraran evitar dilacions.  
  
  
CAPÍTOL II  
Començament de l'arbitratge  
  
Article 5. Sol·licitud d'arbitratge i presentació de la demanda  
1. El procediment arbitral començarà amb la presentació de la sol·licitud d'arbitratge a la qual s'adjuntarà la demanda.  
2. El Consell deixarà constància de la data de presentació en el registre habilitat a aquest efecte.  
3. La sol·licitud d'arbitratge contindrà, almenys, els esments següents:  
a) El nom complet, l'adreça i altres dades rellevants per a la identificació i contacte de la part o parts demandants i de la part o parts demandades. En particular, haurà d'indicar les adreces a les quals hauran de dirigir-se les comunicacions a totes aquestes parts segons l'article 3.  
  
b) El nom complet, l'adreça i altres dades rellevants per a la identificació i contacte de les persones que representaran el demandant en l'arbitratge.  
c) Una breu descripció de la controvèrsia.  
d) Les peticions que es formulen i, si pot ser, la seua quantia.  
e) Una proposta sobre la designació del tribunal arbitral, entre les persones membres de la Cort arbitral, l'idioma i el lloc de l'arbitratge, si no hi haguera acord anterior sobre això o pretenguera modificar-se.  
f) Indicar si l'arbitratge és en dret o en equitat.  
g) La preferència i el consentiment de realització del procediment arbitral a través de mitjans electrònics. A aquest efecte, haurà de comunicar, almenys, una adreça de correu electrònic vàlida a l'efecte de comunicacions i notificacions.  
4. A la sol·licitud d'arbitratge hauran d'acompanyar-se, almenys, els documents següents:  
a) Còpia del conveni arbitral o clàusula compromissòria de la qual resulta competent en Consell.  
b) Còpia dels contractes o altres documents, si escau, que derive de la controvèrsia.  
c) Escrit de nomenament de les persones que representaran la part demandant en l'arbitratge, signat per aquesta.  
d) Constància del pagament de la provisió de fons sol·licitada pel Consell per a atendre les despeses de tramitació del procediment o justificació que acredite la seua insolvència per a eximir-se del pagament de la citada provisió.  
5. Juntament amb la sol·licitud d'arbitratge i els seus documents s'acompanyarà la demanda en la qual la persona demandant farà constar:  
a) Les peticions concretes que formula.  
b) Els fets i fonaments jurídics en què funda les seues peticions.  
c) Una relació de les proves de què pretenga valdre's, si escau.  
6. Dels documents presentats s'acompanyaran una còpia per a cada part demandada i una còpia per a cada membre del tribunal arbitral, llevat que la presentació siga telemàtica.  
7. Si la sol·licitud d'arbitratge estiguera incompleta, les còpies o annexos no es presentaren en el nombre requerit, o no s'abonara totalment o parcialment la provisió de fons, el Consell podrà fixar un termini no superior a 5 dies perquè la demandant esmene el defecte o abone la provisió de fons si s'entén que no compleix les causes d'exempció del pagament de la provisió de fons. Esmenat el defecte o abonada la provisió de fons en termini, la sol·licitud d'arbitratge es considerarà presentada vàlidament en la data de la seua presentació inicial.  
8. Rebuda la sol·licitud d'arbitratge amb tots els seus documents i còpies i esmenats, si escau, els defectes que tinguera i abonada la provisió de fons, el Consell remetrà a la demandada una còpia de la sol·licitud en un termini no superior a 5 dies.  
  
Article 6. Resposta a la sol·licitud d'arbitratge  
1. La demandada respondrà a la sol·licitud d'arbitratge en el termini de cinc dies des de la recepció.  
2. La resposta a la sol·licitud d'arbitratge contindrà, almenys, els esments següents:  
a) El nom complet de la part o parts demandades, l'adreça i altres dades rellevants per a la seua identificació i contacte; en particular, designarà la persona i l'adreça a la qual hauran de dirigir-se les comunicacions que se li hagen de fer durant l'arbitratge.  
b) El nom complet, l'adreça i altres dades rellevants per a la identificació i contacte de les persones que representaran la demandada en l'arbitratge.  
c) Unes breus al·legacions sobre la descripció de la controvèrsia efectuada per la demandant.  
d) La seua posició sobre les peticions de la demandant.  
e) Si s'oposara a l'arbitratge, la seua posició sobre l'existència, validesa o aplicabilitat del conveni arbitral.  
f) La seua posició sobre la proposta de la demandant sobre la designació de l'àrbitre, entre els membres de la Cort arbitral, l'idioma i el lloc de l'arbitratge, si no hi haguera acord anterior o pretenguera modificar-se.  
g) La seua posició sobre les normes aplicables al fons de la controvèrsia, si la qüestió s'haguera suscitat per la demandant.  
h) La seua acceptació o no del procediment arbitral per mitjans electrònics. Si s'acceptara, es procedirà a assenyalar, almenys, una adreça de correu electrònic vàlida a l'efecte de notificacions i comunicacions.  
3. A la resposta a la sol·licitud d'arbitratge hauran d'acompanyar-se, almenys, els documents següents:  
a) L'escrit de nomenament de les persones que representaran la part demandada en l'arbitratge, signat per aquesta.  
b) Constància del pagament de la provisió de fons sol·licitada pels drets d'administració del Consell.  
4. Juntament amb la resposta a la sol·licitud d'arbitratge i els seus documents s'acompanyarà una còpia per a cada part demandant i una còpia per a cada membre del tribunal arbitral, llevat que s'haja acceptat les notificacions electròniques per ambdues parts.  
5. Si la resposta a la sol·licitud d'arbitratge estiguera incompleta o les còpies o annexos no es presentaren en el nombre requerit o no s'abonara totalment o parcialment la provisió de fons relativa als drets d'administració del Consell, el Consell podrà fixar un termini no superior a 5 dies perquè la demandada esmene el defecte o abone la provisió de fons. Esmenat el defecte o abonada la provisió de fons en termini, la resposta a la sol·licitud d'arbitratge es considerarà presentada vàlidament en la data de la seua presentació inicial.  
6. Rebuda la resposta a la sol·licitud d'arbitratge amb tots els seus documents i còpies, i abonades les corresponents provisions de fons, el Consell remetrà una còpia a la demandant en el termini no superior a 5 dies.  
7. La falta de presentació de la resposta a la sol·licitud d'arbitratge dins del termini conferit no suspendrà el procediment ni el nomenament de tribunal arbitral,  
  
Article 7. Revisió de l'existència de conveni arbitral  
1. En el cas que la part demandada no responguera a la sol·licitud d'arbitratge, es negara a sotmetre's a l'arbitratge o formulara una o diverses excepcions relatives a l'existència, validesa o abast del conveni arbitral, podran donar-se les alternatives següents:  
a) En el cas que el Consell apreciara l'existència d'un conveni arbitral pel qual s'encomana la solució del litigi al Consell, continuarà amb la tramitació del procediment arbitral.  
b) Si el Consell no apreciara l'existència d'un conveni arbitral pel qual s'encomana la solució del litigi al Consell, notificarà a les parts que l'arbitratge no pot prosseguir.  
  
Article 8. Acumulació i intervenció de tercers  
1. Si una part presentara una sol·licitud d'arbitratge relativa a una relació jurídica respecte de la qual hi haguera ja un procés arbitral regit per aquest reglament i pendent entre les mateixes parts, el Consell podrà, a petició de qualsevol d'aquestes i després de consultar amb totes i, si escau, amb el tribunal arbitral, acumular la sol·licitud al procediment pendent. El Consell tindrà en compte, entre altres aspectes, la naturalesa de les noves reclamacions, la seua connexió amb les formulades en el procés ja incoat i l'estat en què es troben les actuacions. La decisió del Consell sobre l'acumulació serà ferma.  
2. El tribunal arbitral podrà, a petició de qualsevol de les parts i escoltades totes, admetre la intervenció d'un o més tercers com a parts en l'arbitratge.  
  
Article 9. Del depòsit per a l'admissió a tràmit de l'arbitratge  
1. Per a l'admissió a tràmit de l'arbitratge serà necessari el depòsit de la quantitat de 300 euros.  
2. Excepcionalment, en aquells supòsits en què el demandant tinga els drets reconeguts per la Llei 1/1996, de 10 de gener, d'assistència jurídica gratuïta o llei que la substituïsca, el Consell podrà eximir d'aquesta obligació, ateses les circumstàncies.  
3. El Consell Valencià del Cooperativisme acordarà, a petició de qui haja constituït el depòsit, la devolució de la quantia del depòsit quan finalitze el procediment, excepte en els supòsits de temeritat manifesta descoberta en el laude.  
  
  
CAPÍTOL III  
Nomenament dels àrbitres  
  
Article 10. Cort d'Arbitratge Cooperatiu de la Comunitat Valenciana  
1. El Consell Valencià del Cooperativisme constituirà i coordinarà una Cort d'Arbitratge Cooperatiu integrada per un nombre d'entre deu i trenta professionals amb un alt nivell d'especialització, que conformaran un cos cohesionat de juristes experimentats en arbitratge cooperatiu.  
  
2. La convocatòria per a la selecció de les persones membres de la Cort d'Arbitratge Cooperatiu serà acordada pel Consell i publicada en el Diari Oficial de la Generalitat Valenciana. Aquesta convocatòria inclourà les bases per a la designació de la persona o persones que hagen de constituir el tribunal arbitral que hauran d'acomodar-se al que disposen els articles següents.  
  
Article 11. Requisits personals dels membres de la Cort  
1. Les persones titulars de la Cort hauran de ser juristes, persones físiques, en les quals concórreguen els requisits següents:  
a) Estar en possessió del títol de grau o llicenciatura en dret.  
b) Tindre més de tres anys d'experiència en l'exercici de la respectiva professió, bé com a professional liberal, bé en condició d'assalariada, funcionària o docent.  
c) Tindre experiència professional en matèria de cooperatives valencianes.  
d) Conéixer les dues llengües oficials de la Comunitat Valenciana.  
2. El requisit establit en l'apartat 1.c d'aquest article s'entendrà complit quan s'acredite haver prestat serveis durant tres anys a una cooperativa valenciana, organització representativa del cooperativisme o entitat l'objecte social de la qual estiga específicament vinculat amb les cooperatives valencianes; o quan s'hagen exercit, durant el mateix termini, funcions d'assessorament jurídic de cinc o més cooperatives. En el cas de juristes al servei de l'Administració o d'entitats o centres docents, s'entendrà que disposen d'experiència professional en matèria de cooperatives valencianes els que hagen exercit, durant el mateix període de tres anys, funcions o labors pròpies de la seua titulació específicament referides a les cooperatives valencianes o siguen autores almenys de 15 estudis o publicacions en matèria cooperativa.  
  
  
Article 12. Selecció i nomenament dels membres de la Cort  
1. El Consell Valencià del Cooperativisme, amb les diligències i comprovacions prèvies que considere oportunes per a valorar la idoneïtat de persones candidates resoldrà motivadament sobre les candidatures presentades i nomenarà les persones integrants de la Cort d'Arbitratge Cooperatiu de la Comunitat Valenciana, a les quals s'encomanarà, en exclusiva, la resolució dels arbitratges de dret sotmesos al Consell. Aquesta resolució serà publicada en el Diari Oficial de la Generalitat Valenciana.  
2. La designació a què es refereix el paràgraf anterior tindrà els seus efectes per a un termini de quatre anys, i seran possibles successius nomenaments.  
3. Les persones nomenades cessaran per mort, incapacitació, incompatibilitat, renúncia, revocació i per causar baixa en el col·legi professional o institució docent, segons resulte d'aplicació.  
  
Article 13. Independència, imparcialitat i disponibilitat  
1. Tota persona membre del tribunal arbitral ha de ser i romandre independent i imparcial durant l'arbitratge, i no podrà mantindre amb les parts relació personal, professional o comercial.  
2. La persona nomenada pel Consell com a membre del tribunal, haurà de subscriure una declaració d'independència i imparcialitat en la qual faça constar per escrit qualsevol circumstància que poguera considerar-se rellevant per al seu nomenament, i especialment les que pogueren suscitar dubtes sobre la seua independència o imparcialitat, així com una declaració de disponibilitat, i indicar que les seues circumstàncies personals i professionals li permetran complir amb diligència l'encàrrec d'arbitratge i en particular, els terminis previstos en aquest reglament. El Consell traslladarà aquest escrit a les parts.  
3. La persona membre del tribunal arbitral haurà de comunicar immediatament, mitjançant escrit dirigit tant al Consell com a les parts, qualssevol circumstàncies de naturalesa similar a les assenyalades en l'apartat anterior que sorgiren durant l'arbitratge.  
4. La persona integrant del tribunal arbitral, pel fet d'acceptar el nomenament, s'obliga a exercir la funció fins a l'acabament amb diligència i de conformitat amb el que disposa aquest reglament.  
  
Article 14. Nombre de membres del tribunal i procediment de designació  
1. El Consell decidirà, ateses les circumstàncies, si escau nomenar una o tres persones com a membres del tribunal arbitral. Com a regla general, el Consell nomenarà una única persona, llevat que la complexitat del cas o la quantia de la controvèrsia justifiquen el nomenament de tres membres.  
2. Si falta acord entre les parts sobre la designació de tribunal arbitral la comissió permanent o específica del Consell nomenarà, a proposta de la secretaria tècnica, la persona a la qual s'encomanarà la resolució de la controvèrsia i dos suplents, tots ells d'entre els membres de la Cort d'Arbitratge Cooperatiu. La designació es produirà en el termini màxim d'un mes des que la sol·licitud d'arbitratge haja sigut admesa a tràmit. Transcorregut aquest termini, i de manera excepcional, si no s'haguera produït la designació, la presidència de la comissió permanent, assistida per la secretaria tècnica del Consell, realitzarà la designació en el termini dels cinc dies següents.  
3. A l'hora d'encomanar la resolució dels assumptes que se sotmeten a arbitratge, la comissió permanent, o si escau la persona que exercisca la presidència, tindrà en compte les matèries concretes que els membres de la Cort tinguen més experiència, així com la proximitat geogràfica entre el seu domicili professional i el de la part demandada.  
4. Excepcionalment, el Consell podrà nomenar en l'arbitratge d'equitat com a membre del tribunal qualsevol persona, encara que no siguen juristes, bé siga membre de la Cort Arbitral o del Consell, bé terceres persones nomenades per aquest.  
5. El Consell, en el termini de cinc dies des de la designació, haurà de notificar el seu nomenament a la persona o persones designades.  
6. Els membres designats hauran d'acceptar el seu nomenament dins dels cinc dies següents a la recepció de la comunicació del Consell.  
  
7. El Consell haurà de notificar a les parts la designació acordada en el termini de tres dies des de la recepció de la seua acceptació.  
  
Article 15. Recusació del tribunal arbitral  
1. La recusació d'una persona designada membre del tribunal, fundada en la falta d'independència, imparcialitat o qualsevol altre motiu, haurà de formular-se davant el Consell mitjançant un escrit en el qual es precisaran i acreditaran els fets en què es funde la recusació. Correspondrà al Consell decidir sobre les recusacions formulades.  
2. La recusació haurà de formular-se en el termini de 10 dies des de la recepció de la comunicació del nomenament.   
3. El Consell traslladarà l'escrit de recusació a la persona recusada i a la resta de parts en el transcurs de 5 dies des de la recepció de la comunicació. Si dins dels deu dies següents al trasllat, l'altra part o la persona recusada acceptaren la recusació, aquesta cessarà en les seues funcions i es procedirà al nomenament d'una altra persona d'acord amb el que preveu l'article següent d'aquest reglament per a les substitucions. Si, per contra, la persona recusada o l'altra part no acceptaren la recusació, hauran de manifestar-ho per escrit dirigit al Consell que decidirà motivadament sobre la recusació plantejada en el termini de 10 dies.  
  
4. Si ambdues parts acceptaren la recusació i la persona recusada la rebutjara, la part recusant podrà formular protesta per escrit davant el Consell dins dels tres dies següents a la notificació de la decisió. El Consell, mitjançant informe motivat emés dins dels deu dies següents a la protesta, decidirà motivadament sobre la recusació plantejada.  
  
5. La formulació d'una recusació no suspendrà el curs de les actuacions llevat que el membre o membres del tribunal arbitral o el Consell considere apropiat acordar aquesta suspensió. En cas que la recusació afecte tots els membres del tribunal, serà el Consell qui decidisca sobre la suspensió del procediment.  
  
Article 16. Substitució dels membres del tribunal arbitral i les seues conseqüències  
1. Procedirà la substitució d'una persona membre del tribunal en cas de defunció, en cas de renúncia o quan prospere la seua recusació.  
2. El Consell podrà acordar la substitució d'un membre del tribunal a iniciativa de la resta de membres o de les parts, amb l'audiència prèvia de les parts i de les persones afectades en el termini de 10 dies, quan alguna d'elles no complisca les seues funcions de conformitat amb el reglament o dins dels terminis establits, o quan concórrega alguna circumstància que dificulte greument el seu compliment.  
3. Qualsevol que siga la causa per la qual calga nomenar un nou membre del tribunal, el nomenament es farà entre les persones suplents que han sigut designades pel Consell.  
4. En cas de substitució, es reprendrà el procediment arbitral en el moment en el qual la persona membre va ser substituïda i va deixar d'exercir les seues funcions, llevat que el tribunal arbitral decidisca d'una altra manera.  
  
  
CAPÍTOL IV  
Aspectes generals del procediment arbitral  
  
Article 17. Seu de l'arbitratge  
1. La seu de l'arbitratge serà, amb caràcter general, la seu del Consell Valencià del Cooperativisme, que posarà a disposició del tribunal llocs habilitats a aquests efectes. No obstant això, les parts, d'acord amb el tribunal arbitral podran fixar lliurement una altra seu.  
2. Per regla general, les audiències i reunions es duran a terme en el lloc de l'arbitratge, si bé el tribunal podrà celebrar reunions bé per a deliberació, o amb qualsevol altre objecte, en qualsevol altre lloc que considere oportú. També podran, amb el consentiment de les parts, celebrar audiències fora del lloc de l'arbitratge.  
3. El laude es considerarà dictat en el lloc de l'arbitratge.  
4. No obstant això, si les parts han acceptat el procediment arbitral electrònic, l'arbitratge es realitzarà a través de les plataformes electròniques que decidisca el tribunal arbitral.  
  
Article 18. Idioma de l'arbitratge  
1. Les parts podran fixar lliurement l'idioma de l'arbitratge. Si falta acord entre aquestes, podran utilitzar indistintament qualsevol dels idiomes oficials a la Comunitat Valenciana.  
2. El tribunal arbitral podrà ordenar que qualssevol documents que es presenten durant les actuacions en un altre idioma s'acompanyen d'una traducció a l'idioma de l'arbitratge.  
  
Article 19. Representació de les parts  
1. Les parts podran comparéixer representades o assessorades per persones de la seua elecció. A aquest efecte, bastarà que la part comunique en l'escrit corresponent el nom de les representants o assessores, les seues dades de contacte i la capacitat en la qual actuen. En cas de dubte, el tribunal arbitral podrà exigir prova fefaent de la representació conferida.  
2. Aquesta representació i defensa serà sufragada per cadascuna de les parts, excepte acord entre aquestes. No obstant l'anterior, en el cas de condemna en costes, s'estarà al que s'establisca en el laude.  
  
Article 20. Regles de procediments  
1. Amb subjecció al que disposa aquest reglament, el tribunal arbitral podrà dirigir l'arbitratge de la manera que considere apropiat, observar sempre el principi d'igualtat de les parts i donar a cadascuna d'aquestes l'oportunitat suficient de fer valdre els seus drets.  
2. De totes les comunicacions, escrits i documents que una part trasllade al tribunal arbitral, aquest haurà d'enviar simultàniament còpia a l'altra part i al Consell. La mateixa regla s'aplicarà a les comunicacions i decisions del tribunal arbitral dirigides a les parts o a alguna d'aquestes.  
3. Totes les parts que participen en el procediment arbitral actuaran d'acord amb el principi de bona fe i procuraran que l'arbitratge es tramite de manera eficient i sense dilacions.  
  
Article 21. Arbitratge d'equitat  
El tribunal arbitral sols resoldrà en equitat si les parts l'hagueren autoritzat expressament per a això.  
  
  
CAPÍTOL V  
Instrucció del procediment  
  
Article 22. Primera comunicació  
1. El tribunal arbitral emetrà, amb la consulta prèvia a les parts, si ho considera necessari, i dins dels deu dies següents a la seua acceptació, una notificació en la qual es fixaran, com a mínim, les qüestions següents:  
a) El nom complet de la persona designada membre del tribunal i les parts, així com l'adreça que hagen designat per a comunicacions en l'arbitratge.  
b) Els mitjans de comunicació que hauran d'emprar-se.  
c) L'idioma i el lloc de l'arbitratge.  
d) Si l'arbitratge és de dret o en equitat.  
e) Els mitjans electrònics a través dels quals es desenvoluparà el procediment arbitral, com ara, correu electrònic, videoconferència, sistemes de digitalització de documents, plataformes electròniques, etc.  
  
2. El tribunal arbitral inclourà en la notificació anterior el calendari previst de les actuacions, que podrà modificar les vegades i amb l'abast que considere necessari, fins i tot per a estendre o suspendre, si fora necessari, els terminis inicialment establits.  
Article 23. Inici de l'arbitratge  
Excepte en el cas que les parts hagen convingut una altra cosa, la data en què la part demandada accepte el requeriment de sotmetre la controvèrsia a arbitratge es considerarà la d'inici de l'arbitratge.  
  
Article 24. Potestat del tribunal arbitral d'adoptar mesures cautelars  
1. Excepte acord en contra de les parts, el tribunal arbitral podrà, a instàncies de qualsevol d'aquestes, adoptar les mesures cautelars que estime oportunes respecte de l'objecte del litigi. El tribunal podrà exigir caució suficient a la sol·licitant.  
2. A les decisions arbitrals sobre mesures cautelars, qualsevol que siga la forma que revisten, els seran aplicable les normes sobre anul·lació i execució forçosa de laudes.  
  
Article 25. Remissió i contestació de la demanda  
1. Dins del mateix termini de 10 dies establit en l'article 22 el tribunal arbitral traslladarà la demanda a la part demandada i li notificarà que disposa de 20 dies per a contestar la demanda.  
2. A la contestació a la demanda s'acompanyaran tots els documents, declaracions de testimonis i informes pericials dels quals dispose la demandada i es proposarà la prova restant que es pretenga fer valdre en suport de les peticions deduïdes.  
3. La falta de contestació a la demanda no es considerarà ni aplanament, ni admissió dels fets i no impedirà que el tribunal arbitral continue amb les actuacions.  
  
Article 26. Forma de les actuacions arbitrals  
1. Excepte acord en contra de les parts, el tribunal arbitral decidirà si han de celebrar-se audiències per a la presentació d'al·legacions, la pràctica de proves i l'emissió de conclusions, o si les actuacions se substanciaran solament per escrit. No obstant això, llevat que les parts hagueren convingut que no se celebren audiències, el tribunal arbitral les assenyalarà, en la fase apropiada de les actuacions, si qualsevol de les parts ho sol·licitara.  
2. Les parts seran citades a totes les audiències amb suficient antelació i podran intervindre en aquestes directament o per mitjà dels seus representants.  
3. Totes les al·legacions escrites, documents i altres instruments que una part aporte al tribunal es traslladarà a les altres parts. Així mateix, es posaran a la disposició de les parts els documents, dictàmens pericials i altres instruments probatoris en els quals el tribunal arbitral puga fundar la seua decisió.  
  
Article 27. Proves  
1. Contestada la demanda, les parts tindran un termini comú de 10 dies en què únicament podran proposar:  
a) Prova addicional la necessitat de la qual es derive directament d'al·legacions formulades o proves proposades amb posterioritat al moment en el qual cadascuna de les parts va tindre ocasió de proposar prova.  
b) Prova que haja sigut prèviament anunciada al moment en el qual cadascuna de les parts va tindre ocasió de proposar prova i no s'haja pogut aportar fins a aquest moment del procediment.  
c) Prova addicional que es referisca a fets de rellevància per a la decisió de l'arbitratge ocorreguts amb posterioritat al moment en el qual cadascuna de les parts va tindre ocasió de proposar prova.  
Cada part assumirà la càrrega de la prova dels fets en què es base per a fundar les seues peticions o defenses.  
2. Correspon al tribunal arbitral decidir sobre l'admissió, pertinència i utilitat de les proves proposades.  
3. El tribunal arbitral podrà acordar d'ofici la pràctica de totes les proves que estime pertinents. El cost d'aquestes serà sufragat pel Consell Valencià del Cooperativisme d'acord amb les tarifes oficials establides.  
4. La pràctica de prova es desenvoluparà sobre la base del principi que cada part té dret a conéixer amb raonable anticipació les proves en què l'altra part basa les seues al·legacions.  
5. Si un mitjà de prova estiguera en poder o sota el control d'una part, i aquesta refusara injustificadament presentar-la o donar accés a aquesta, el tribunal arbitral podrà extraure d'aquesta conducta les conclusions que estime procedents sobre els fets objecte de prova.  
6. Si una de les parts, degudament requerida per a presentar documents o una altra informació, no ho fera en els terminis fixats, el tribunal arbitral podrà dictar el laude basant-se en les proves de què dispose.  
7. El tribunal arbitral valorarà la prova lliurement, d'acord amb les regles de la sana crítica i les relatives a l'eficàcia de la prova practicada.  
  
8. En el cas de prova documental, i per al supòsit que els documents aportats per les parts no siguen originals sinó còpies físiques o digitals, llevat que amb la presentació s'haja procedit al seu acarament o adveració en seu del CVC, a requeriment de la part que així ho sol·licite, estarà obligada aquella a aportar els documents originals per a l'acarament corresponent. En el cas de tractar-se de documents públics, la part aportant podrà citar l'organisme en el qual estiga a l'efecte de la seua comprovació.  
  
Article 28. Audiències  
1. Per a realitzar una audiència, el tribunal arbitral convocarà les parts amb antelació raonable perquè compareguen davant seu el dia i al lloc que determine.  
2. Podrà realitzar-se l'audiència encara que una de les parts, convocada amb la deguda antelació, no compareguera sense acreditar justa causa.  
3. La direcció de les audiències correspon en exclusiva al tribunal arbitral.  
4. Amb la deguda antelació, el tribunal arbitral, mitjançant l'emissió d'una comunicació, establirà les regles d'acord amb les quals es desenvoluparà l'audiència, la forma en què haurà de fer-se la prova testifical o pericial i l'ordre en què seran cridats els que intervinguen.  
5. Les audiències es realitzaran a porta tancada, llevat que les parts acorden el contrari.  
  
Article 29. Assistència judicial per a la pràctica de proves  
1. El tribunal arbitral o qualsevol de les parts amb la seua aprovació, podrà sol·licitar del tribunal competent assistència per a la pràctica de proves, de conformitat amb les normes que li siguen aplicables sobre mitjans de prova. Aquesta assistència podrà consistir en la pràctica de la prova davant el tribunal competent o en l'adopció per aquest de les concretes mesures necessàries perquè la prova puga ser realitzada davant el tribunal arbitral.  
2. Si així se li sol·licitara, el Tribunal farà la prova sota la seua exclusiva direcció. En un altre cas, el Tribunal es limitarà a acordar les mesures pertinents. En tots dos supòsits el personal lletrat de l'Administració de justícia entregarà a la persona sol·licitant testimoniatge de les actuacions.  
  
Article 30. Testimonis  
1. A l'efecte d'aquest reglament, tindrà la consideració de testimoni tota persona que preste declaració sobre el seu coneixement de qualsevol qüestió de fet i no siga part en el procediment.  
2. Si una persona testimoni cridada a comparéixer en una audiència per a atestar no compareguera sense acreditar justa causa, el tribunal arbitral podrà tindre en compte aquest fet en la seua valoració de la prova.  
  
Article 31. Nomenament de persones perites pel tribunal arbitral  
  
1. Excepte acord en contra de les parts, el tribunal arbitral podrà nomenar, d'ofici o a instàncies de part, una o més persones perites perquè dictaminen sobre matèries concretes i requerir qualsevol de les parts perquè faciliten a aquestes tota la informació, els documents o els objectes pertinents i li proporcionen accés a aquests.  
2. Excepte acord en contra de les parts, quan una part ho sol·licite o el tribunal arbitral el considere necessari, tota persona perita que haja emés dictamen pericial en el procediment haurà de participar en una audiència en la qual el tribunal arbitral i les parts, per si o per mitjà dels qui els assistisquen o representen, podran interrogar-la sobre el seu dictamen.  
3. El que es preveu en els apartats precedents s'entén sense perjudici de la facultat de les parts, excepte acord en contra, d'aportar dictàmens pericials per personal expert en la matèria lliurement designats.  
  
  
Article 32. Peritatge  
1. Les parts podran proposar personal perit perquè emeta informes i comparega en l'audiència i declare sobre les qüestions debatudes. Les despeses seran sufragades a càrrec seu.  
2. El tribunal arbitral en l'audiència podrà interrogar-lo sobre el contingut del seu dictamen  
3. L'interrogatori del personal perit podrà fer-se successivament o simultàniament, segons dispose el tribunal arbitral.  
  
  
CAPÍTOL VI  
Terminació del procediment d'emissió del laude  
  
Article 33. Termini per a dictar el laude  
1. Si les parts no hagueren disposat una altra cosa, el tribunal arbitral resoldrà sobre les peticions formulades dins dels sis mesos següents a la presentació de la contestació a la demanda o a l'expiració del termini per a presentar-la.  
2. Excepte acord en contra de les parts, el termini per a dictar laude podrà ser prorrogat pel tribunal arbitral per un termini no superior a dos mesos en cas que concórreguen circumstàncies excepcionals, i així ho motiven amb la notificació a les parts.  
3. En el cas que les parts suspenguen de mutu acord el procediment, el termini per a dictar laude s'entendrà automàticament prorrogat pel mateix nombre de dies que estiga suspés el procediment.  
  
  
Article 34. Forma, contingut i comunicació del laude  
1. El tribunal arbitral decidirà la controvèrsia en un sol laude o en tants laudes parcials com estimen necessaris. Tot laude es considerarà emés en el lloc de l'arbitratge i en la data que en aquest s'esmente.  
2. Si el tribunal és col·legiat, el laude s'adoptarà per majoria dels membres.  
3. El laude haurà de constar per escrit i ser signat pel tribunal arbitral el qual podrà expressar el seu parer discrepant.  
4. El laude haurà de ser motivat, llevat que es tracte d'un laude emés per acord de les parts.  
5. El laude s'emetrà en tants originals com parts hagen participat en l'arbitratge i un original addicional, que quedarà depositat en l'arxiu habilitat a aquest efecte pel Consell.  
6. El laude podrà protocolitzar-se si alguna de les parts ho sol·licita, i seran a càrrec seu totes les despeses necessàries per a això.  
7. El tribunal arbitral notificarà el laude a les parts a través del Consell mitjançant el lliurament a cadascuna d'aquestes, en la forma establida en l'article 3, d'un exemplar signat. La mateixa regla s'aplicarà a qualsevol correcció, aclariment, complement o rectificació del laude.  
8. Llevat que les parts establisquen de mutu acord una altra cosa, el tribunal arbitral es pronunciarà en el laude sobre les costes de l'arbitratge.  
9. Si no hi ha pacte entre les parts, els honoraris de l'assistència lletrada sol s'inclouran en les costes quan, segons la normativa de la Llei d'enjudiciament civil, haguera sigut preceptiva la seua intervenció professional.  
10. El tribunal arbitral conservarà sempre la facultat de no imposar les costes a la part o parts vençudes, quan no aprecie temeritat o mala fe.  
  
11. Amb independència de l'anterior, el tribunal arbitral es pronunciarà sobre la procedència de la devolució del depòsit, de conformitat amb el que s'estableix en l'article 9.3 del reglament.  
12. Els honoraris i les despeses del tribunal arbitral seran satisfets pel Consell Valencià del Cooperativisme.  
  
Article 35. Laude per acord de les parts  
1. Si durant el procediment arbitral les parts arriben a un acord que pose fi totalment o parcialment a la controvèrsia, el tribunal arbitral donarà per acabades les actuacions respecte als aspectes convinguts i, si no aprecien motiu per a oposar-se, farà constar aquest acord en forma de laude en els termes convinguts per les parts.  
2. El laude tindrà la mateixa eficàcia que qualsevol altre laude dictat sobre el fons del litigi.  
  
Article 36. Correcció, aclariment, complement i rectificació del laude  
1. Dins dels deu dies següents a la comunicació del laude, qualsevol de les parts podrà, amb notificació a l'altra, sol·licitar al tribunal arbitral:  
a) La correcció de qualsevol error de càlcul, de còpia, tipogràfic o de naturalesa similar.  
b) L'aclariment d'un punt o d'una part concreta del laude.  
c) El complement del laude respecte de peticions formulades i no resoltes en aquest.  
2. Amb l'audiència prèvia de les parts per termini comú de 10 dies, el tribunal arbitral resoldrà sobre les sol·licituds de correcció d'errors i d'aclariment en el termini de 10 dies, i sobre la sol·licitud de complement i la rectificació de l'extralimitació, en el termini de 20 dies. Tots dos terminis es computaran des que ambdues parts hagen evacuat el tràmit d'audiència o des que vencera el termini per a això sense haver presentat cap al·legació.  
  
Article 37. Eficàcia del laude  
El laude és obligatori per a les parts. Les parts es comprometen a complir-lo sense demora o en el termini establit pel tribunal arbitral en el laude.  
  
Article 38. Altres formes de terminació  
El procediment arbitral podrà també acabar:  
a) Per desistiment de la demandant, llevat que la demandada s'opose a això i el tribunal arbitral li reconega un interés legítim a obtindre una resolució definitiva del litigi.  
b) Quan les parts així ho disposen de mutu acord.  
  
Article 39. Custòdia i conservació de l'expedient arbitral  
1. Correspondrà al Consell la custòdia i conservació de l'expedient arbitral, una vegada dictat el laude.  
2. Transcorregut un any des de l'emissió del laude, cessarà l'obligació de conservació de l'expedient i els seus documents, a excepció d'una còpia del laude.  
3. Mentre estiga en vigor l'obligació del Consell de custòdia i conservació de l'expedient arbitral, qualsevol de les parts podrà sol·licitar el desglossament i lliurament dels documents originals que haguera aportat en la seu del Consell Valencià del Cooperativisme.  
  
Article 40. Confidencialitat  
1. Les parts, el Consell i el tribunal arbitral estan obligats a guardar confidencialitat sobre l'arbitratge i el laude.  
2. Les deliberacions del tribunal arbitral són confidencials.  
3. Podrà publicar-se un laude, inclosa la web del Consell Valencià del Cooperativisme, si concorren les condicions següents:  
a) que es presente en el Consell la corresponent sol·licitud de publicació o aquest considere que concorre un interés doctrinal;  
b) que es protegisquen les dades de les parts de conformitat amb la normativa de protecció de dades.  
  
Article 41. Procediment abreujat  
1. Les parts podran acordar que el procediment arbitral es regisca segons el procediment abreujat establit en aquest article quan hagen acceptat la proposta de conciliació formulada d'acord amb el reglament de conciliació del Consell Valencià del Cooperativisme i que modifica el règim general de l'arbitratge en el següent:  
  
a) Les parts notificaran conjuntament al Consell l'acord conciliatori aconseguit i la voluntat que es realitze aquest procediment.  
b) El Consell nomenarà un tribunal arbitral d'un sol membre en el termini de 10 dies i li traslladarà la documentació presentada.  
c) El tribunal arbitral dictarà laude, segons els termes de l'acord de conciliació, dins dels deu dies següents a la notificació de la seua designació.  
d) El tribunal arbitral no podrà prorrogar el termini per a dictar laude.  
e) El laude tindrà la mateixa eficàcia que qualsevol altre laude dictat sobre el fons del litigi.  
  
  
Article 42. Eficàcia del laude ferm i revisió  
El laude és ferm per a les parts des del moment en què es dicta i produeix efectes de cosa jutjada. En contra d'aquest només caldrà exercitar l'acció d'anul·lació d'acord amb el que preveu la Llei 60/2003, de 23 de desembre, d'arbitratge i sol·licitar la revisió, d'acord amb el que estableix la Llei 1/2000, de 7 de gener, d'enjudiciament civil per a les sentències fermes.  
  
Article 43. Execució forçosa del laude  
Transcorregut el termini previst en l'article 35, i no havent-se exercitat l'acció d'anul·lació i no havent-se complit el laude, podrà obtindre's l'execució forçosa segons allò que s'ha fixat en el títol VIII de la Llei 60/2003, de 23 de desembre, d'arbitratge.  
  
  
DISPOSICIONS ADDICIONALS  
  
Primera  
Aquest reglament entrarà en vigor l'endemà de la publicació en el Diari Oficial de la Generalitat Valenciana, i queda des de llavors sense efecte el reglament anterior, sense perjudici del que s'estableix en la disposició transitòria única.  
  
Segona  
La derogació o qualsevol modificació d'aquest reglament, haurà de ser aprovada pel Ple del Consell Valencià del Cooperativisme.  
  
  
  
DISPOSICIONS TRANSITÒRIES  
  
Primera  
Els procediments iniciats abans de l'entrada en vigor d'aquest reglament, continuaran regint-se fins a la seua total finalització pel reglament anterior.  
  
Segona  
Sense perjudici del que disposa l'article 1. 2 d'aquest reglament, hi ha la possibilitat que les parts acorden de manera expressa la submissió de l'arbitratge al reglament vigent a la data de subscripció del conveni arbitral.